Ehdotus NEUVOSTON TÄYTÄNTÖÖNPANOPÄÄTÖS Unkariin sovellettavan koheesiorahaston maksusitoumusten keskeyttämisen lopettamisesta /* COM/2012/0275 final - 2012/0144 (NLE) */





PERUSTELUT 1. Neuvoston äskettäin hyväksymä päätös koheesiorahaston sitoumusten keskeyttämisestä Neuvosto keskeytti 13. maaliskuuta 2012 antamallaan täytäntöönpanopäätöksellä 2012/156/EU[1] koheesiorahaston maksusitoumukset Unkarille 495,2 miljoonan euron osalta 1. tammikuuta 2013 alkaen. Tämä summa on 0,5 prosenttia suhteessa BKT:hen ja 29 prosenttia maalle vuodeksi 2013 osoitetuista koheesiovaroista. Päätös perustui 24. tammikuuta 2012 annettuun neuvoston päätökseen 2012/139/EU[2], jossa vahvistetaan, ettei Unkari ole toteuttanut 7. heinäkuuta 2009 annetun neuvoston suosituksen mukaisia tuloksellisia toimia liiallisen alijäämän korjaamiseksi uskottavalla ja kestävällä tavalla viimeistään vuonna 2011. Koheesiorahastosta saatavaan tukeen sovelletaan ehtoja. Tuen saamisen ehtona on liiallisen julkistalouden alijäämän välttäminen Euroopan unionin toiminnasta tehdyn sopimuksen (SEUT-sopimus) 126 artiklan[3] mukaisesti. Näillä ehdoilla pyritään kannustamaan jäsenvaltioiden hallituksia toteuttamaan tervettä finanssipolitiikkaa, mikä puolestaan auttaa luomaan oikeanlaiset makrotaloudelliset olosuhteet, jotta koheesiorahaston varojen tehokas käyttö voidaan varmistaa. Koheesiorahaston perustamisesta ja asetuksen (EY) N:o 1164/94 kumoamisesta 11. heinäkuuta 2006 annetun neuvoston asetuksen (EY) N:o 1084/2006 4 artiklan 1 kohdassa säädetään erityisesti, että neuvosto voi komission ehdotuksesta päättää keskeyttää rahaston maksusitoumukset jäsenvaltiolle joko kokonaan tai osittain, jos i) kyseinen jäsenvaltio on liiallisia alijäämiä koskevan menettelyn kohteena, ii) eikä se ole vahvistettuun määräaikaan mennessä toteuttanut SEUT-sopimuksen 126 artiklan 7 kohtaan[4] perustuvan neuvoston suosituksen mukaisia tuloksellisia toimia. Maksusitoumukset keskeytetään siis neuvoston päätöksellä, joka hyväksytään SEUT-sopimuksen 126 artiklan 8 kohdan[5] perusteella. Keskeytettävien koheesiorahaston maksusitoumusten määrää koskevalla päätöksellä pyrittiin varmistamaan, että keskeyttäminen olisi vaikuttavaa ja oikeasuhtaista, ja samalla otettiin huomioon Euroopan unionin nykyinen taloustilanne kokonaisuudessaan ja siihen suhteutettu koheesiorahaston merkitys kyseisen jäsenvaltion taloudelle. 2. Unkariin sovellettavan koheesiorahaston maksusitoumusten keskeyttämisen lopettamista koskevat ehdot Asetuksen (EY) N:o 1084/2006 4 artiklan 2 kohdan mukaan neuvosto päättää viipymättä maksusitoumusten keskeyttämisen lopettamisesta, jos se toteaa, että asianomainen jäsenvaltio on toteuttanut tarvittavat korjaavat toimenpiteet. Samaan aikaan kun neuvoston täytäntöönpanopäätös 2012/156/EU hyväksyttiin, komissio totesi, että neuvoston päätöksen täytäntöönpanon helpottamiseksi komissio sitoutuu esittämään neuvostolle viipymättä arvionsa siitä, onko tuloksellisia toimia toteutettu, sen jälkeen, kun Unkarin hallitus on hyväksynyt korjaavat toimenpiteet SEUT-sopimuksen 126 artiklan 7 kohdan mukaisen, 13. maaliskuuta 2012 annetun neuvoston suosituksen mukaisesti. Lisäksi Unkarin hallituksen annettua sitoumuksensa siitä, että tarvittavat korjaavat toimenpiteet sisältyvät huhtikuussa 2012 toimitettavaan Unkarin lähentymisohjelmaan ja muihin vastaaviin julkisesti saatavilla oleviin asiakirjoihin ja päätöksiin, neuvosto totesi palaavansa asiaan 22. kesäkuuta 2012 pidettävässä kokouksessa ja lopettavansa keskeytyksen, jos ehdot täyttyvät. 2.1. SEUT-sopimuksen 126 artiklan 7 kohdan mukainen, 13. maaliskuuta 2012 annettu neuvoston suositus liiallisen julkisen talouden alijäämän korjaamiseksi kestävällä tavalla viimeistään vuonna 2012 Neuvosto jatkoi SEUT-sopimuksen 126 artiklan 7 kohdan mukaisessa, Unkarille antamassaan uudessa (viidennessä) suosituksessa liiallisen alijäämän tilanteen lopettamiseksi uskottavalla ja kestävällä tavalla asetettua määräaikaan vuoteen 2012. Erityisesti neuvosto kehotti, että Unkarin viranomaisten olisi i) varmistettava, että vuodeksi 2012 asetettu alijäämätavoite saavutetaan. Tämä tavoite on 2,5 prosenttia suhteessa BKT:hen, ja sen saavuttaminen edellyttäisi komission yksiköiden helmikuun väliennusteen perusteella julkisen talouden lisätoimia vähintään 0,5 prosenttia suhteessa BKT:hen. Tämä olisi tehtävä erityisesti täsmentämällä ja toteuttamalla jo suunnitellut toimenpiteet ja hyväksymällä tarvittaessa uusia rakenteellisia vakauttamistoimenpiteitä; ii) osoitettava mahdolliset satunnaiset tulot kokonaisalijäämän korjaamiseen; iii) toteutettava tarvittavat rakenteelliset lisätoimenpiteet sen varmistamiseksi, että alijäämä jää vuonna 2013 edelleen selvästi alle 3 prosenttia suhteessa BKT:hen olevan viitearvon huolimatta siitä, että kertaluonteisista tuloista, joiden vaikutus on lähes 1 prosentti suhteessa BKT:hen, luovutaan kokonaan; ja iv) sisällytettävä riittävät varantosäännöt tuleviin talousarviolakeihin. Samaan aikaan neuvosto korosti, että julkisen talouden sopeuttamistoimien olisi määrä saattaa omalta osaltaan julkisen talouden velkasuhde lasku-uralle ja että sopeuttamistoimia olisi myös tuettava julkisen talouden ohjauskehyksen ehdotetuilla parannuksilla. 2.2. Toteutettuja toimia koskeva komission arvio Tämänhetkisten tietojen perusteella vaikuttaa siltä, että Unkari on toteuttamiensa toimien ansiosta edistynyt riittävästi liiallisen alijäämän korjaamisessa. Huolimatta siitä, että makrotalouden ympäristö on komission yksiköiden kevään 2012 talousennusteen mukaan heikentynyt hieman, julkisen talouden alijäämän odotetaan olevan 2,5 prosenttia suhteessa BKT:hen vuonna 2012 ja jäävän selvästi alle 3 prosentin viitearvon suhteessa BKT:hen vuonna 2013 neuvoston maaliskuussa antaman suosituksen mukaisesti. Lähentymisohjelmassa ilmoitettuihin uusiin toimenpiteisiin sisältyy rakenteellisia lisätoimenpiteitä, joiden vaikutus on 0,3 prosenttia suhteessa BKT:hen, ja uudet toimenpiteet parantavat rakenteellista rahoitusasemaa ¼ prosenttia suhteessa BKT:hen vuonna 2012 verrattuna maaliskuussa 2012 annettujen neuvoston suositusten perusteena olevaan arvioon. Tämä on hieman vähemmän kuin suositellut julkisen talouden lisätoimet (0,5 prosenttia suhteessa BKT:hen) mutta yleisesti ottaen hyväksyttävissä, kun huomioon otetaan BKT:n potentiaaliseen kasvuun tehdyt tarkistukset ja se, että tulot jäävät pienemmiksi kuin yleisen verojouston perusteella voitaisiin odottaa. Toteen on vielä näytettävä satunnaisten tulojen käyttö tavoitteen parantamiseen ja riittävien varantosääntöjen sisällyttäminen tuleviin talousarvioihin. Kevään 2012 talousennusteen perusteella julkisen velan odotetaan supistuvan 78,5 prosenttiin suhteessa BKT:hen vuonna 2012 ja vielä hieman lisää vuonna 2013. Julkisen talouden ohjauskehyksen parantaminen on edistynyt jonkin verran mutta tärkeiden uudistusten, jotka on tarkoitus hyväksyä ennen parlamentin kevään istuntokauden päättymistä, suunnittelu on vielä kesken. Edellä esitetyn perusteella ja ottaen myös huomioon äskettäin esitetyt odotettua huonommat ensimmäisen vuosineljänneksen kasvutiedot komissio seuraa edelleen tarkasti julkisen talouden kehitystä Unkarissa perussopimuksen sekä vakaus- ja kasvusopimuksen mukaisesti ja erityisesti Unkarin liiallisia alijäämiä koskevan menettelyn pitkittymisen valossa. Tässä tarkoituksessa yhtenä tietolähteenä käytetään Unkarin hallituksen liiallisia alijäämiä koskevan menettelyn yhteydessä kaksi kertaa vuodessa antamia kertomuksia. 3. Ehdotus Unkariin sovellettavan koheesiorahaston maksusitoumusten keskeyttämisen lopettamisesta Komissio on ottanut huomioon arvionsa toimista, jotka Unkari on toteuttanut julkisen talouden liiallisen alijäämän tilanteen lopettamiseksi viimeistään vuonna 2012 SEUT-sopimuksen 126 artiklan 7 kohdan nojalla annetun neuvoston suosituksen mukaisesti, ja katsoo, että koheesiorahaston maksusitoumusten keskeyttämisen lopettamista koskevat ehdot täyttyvät. Sen vuoksi komissio ehdottaa neuvostolle, että neuvoston täytäntöönpanopäätöksessä 2012/156/EU säädetty koheesiorahaston sitoumusten keskeyttäminen lopetetaan. Komissio seuraa edelleen tarkasti julkisen talouden kehitystä Unkarissa liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7. heinäkuuta 1997 annetun neuvoston asetuksen (EY) N:o 1467/97 10 artiklan mukaisesti, myös Unkarin hallituksen liiallisia alijäämiä koskevan menettelyn yhteydessä kaksi kertaa vuodessa antamien kertomusten perusteella. Seuranta jatkuu ohjelman jälkeisen valvonnan yhteydessä yhteisön keskipitkän ajan rahoitustuen myöntämisestä Unkarille 4. marraskuuta 2008 tehdyllä neuvoston päätöksellä 2009/102/EY[6] tai mistä tahansa uudesta, neuvoston mahdollisesti hyväksymästä Unkaria koskevasta unionin rahoitustukiohjelmasta myönnetyn rahoitustuen päättymisen jälkeen. Jos toteutetut toimet osoittautuvat riittämättömiksi ennen SEUT-sopimuksen 126 artiklan 12 kohdan mukaista kumoamista, komissio suosittelee, että neuvosto hyväksyisi 126 artiklan 8 kohdan mukaisen uuden päätöksen, ja voi ehdottaa, että neuvosto hyväksyy päätöksen koheesiorahaston maksusitoumusten keskeyttämisestä. 2012/0144 (NLE) Ehdotus NEUVOSTON TÄYTÄNTÖÖNPANOPÄÄTÖS Unkariin sovellettavan koheesiorahaston maksusitoumusten keskeyttämisen lopettamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon koheesiorahaston perustamisesta ja asetuksen (EY) N:o 1164/94 kumoamisesta 11 päivänä heinäkuuta 2006 annetun neuvoston asetuksen (EY) N:o 1084/2006[7] ja erityisesti sen 4 artiklan 2 kohdan, ottaa huomioon Euroopan komission ehdotuksen, sekä katsoo seuraavaa: (1) Asetuksen (EY) N:o 1084/2006 4 artiklassa vahvistetaan koheesiorahaston tukeen sovellettavat ehdot. Mainitun artiklan 1 kohdan mukaan neuvosto voi päättää keskeyttää rahaston maksusitoumukset jäsenvaltiolle joko kokonaan tai osittain keskeyttämistä koskevaa päätöstä seuraavan vuoden tammikuun 1 päivästä alkaen, jos neuvosto on SEUT-sopimuksen 126 artiklan 8 kohdan mukaisesti todennut, ettei kyseinen jäsenvaltio ole toteuttanut SEUT-sopimuksen 126 artiklan 7 kohtaan[8] perustuvan neuvoston suosituksen mukaisia tuloksellisia toimia. (2) Neuvosto päätti 5 päivänä heinäkuuta 2004 tekemällään päätöksellä 2004/918/EY[9] Euroopan yhteisön perustamissopimuksen 104 artiklan 6 kohdan mukaisesti, että Unkarissa on liiallinen alijäämä. Neuvosto antoi 5 päivänä heinäkuuta 2004 ensimmäisen suosituksen, 8 päivänä maaliskuuta 2005 toisen suosituksen ja 10 päivänä lokakuuta 2006 kolmannen suosituksen, jotka kaikki osoitettiin Unkarille Euroopan yhteisön perustamissopimuksen 104 artiklan 7 kohdan mukaisesti. Neuvosto antoi 7 päivänä heinäkuuta 2009 Unkarille Euroopan yhteisön perustamissopimuksen 104 artiklan 7 kohdan mukaisen neljännen suosituksensa, jäljempänä ’7 päivänä heinäkuuta 2009 annettu neuvoston suositus’, jonka tavoitteena oli julkistalouden liiallisen alijäämän tilanteen lopettaminen viimeistään vuonna 2011. (3) Neuvosto hyväksyi 24 päivänä tammikuuta 2012 SEUT-sopimuksen 126 artiklan 8 kohdan mukaisesti päätöksen 2012/139/EU[10], jossa vahvistettiin, ettei Unkari ole toteuttanut 7 päivänä heinäkuuta 2009 annetun neuvoston suosituksen mukaisia tuloksellisia toimia. (4) Neuvosto keskeytti 13 päivänä maaliskuuta 2012 antamallaan täytäntöönpanopäätöksellä 2012/156/EU[11] osan koheesiorahaston maksusitoumuksista 1 päivästä tammikuuta 2013 alkaen asetuksen (EY) N:o 1084/2006 4 artiklan mukaisesti. Keskeytettävien koheesiorahaston maksusitoumusten määrää koskevalla päätöksellä pyrittiin varmistamaan, että keskeyttäminen oli vaikuttavaa ja oikeasuhtaista, ja samalla otettiin huomioon Euroopan unionin nykyinen taloustilanne kokonaisuudessaan ja siihen suhteutettu koheesiorahaston merkitys kyseisen jäsenvaltion taloudelle. Neuvosto katsoi aiheelliseksi tapauksessa, jossa asetuksen (EY) N:o 1084/2006 4 artiklan 1 kohtaa sovelletaan ensimmäisen kerran johonkin jäsenvaltioon, vahvistaa määräksi 50 prosenttia kyseiselle jäsenvaltiolle vuodeksi 2013 osoitetuista koheesiorahaston varoista, ilman että ylitetään 0,5 prosentin enimmäistasoa komission yksiköiden ennusteen mukaisesta kyseisen jäsenvaltion nimellisestä BKT:sta. Sen vuoksi neuvosto päätti keskeyttää koheesiorahaston maksusitoumukset Unkarille 495 184 000 euron osalta 1 päivästä tammikuuta 2013 alkaen. (5) Neuvosto antoi samana päivänä Unkarille Euroopan yhteisön perustamissopimuksen 126 artiklan 7 kohdan mukaisen tarkistetun suosituksensa, jäljempänä ’13 päivänä maaliskuuta 2012 annettu neuvoston suositus’, jossa julkistalouden liiallisen alijäämän tilanteen lopettamisen määräajaksi asetettiin vuosi 2012. Erityisesti suositeltiin, että Unkari i) toteuttaisi lisätoimia vähintään ½ prosenttia suhteessa BKT:hen. Tämä olisi tehtävä erityisesti täsmentämällä ja toteuttamalla uusia rakenteellisia vakauttamistoimenpiteitä, jotta varmistetaan vuodeksi 2012 asetetun, 2,5 prosenttia suhteessa BKT:hen olevan alijäämätavoitteen saavuttaminen; ii) osoittaisi mahdolliset satunnaiset tulot kokonaisalijäämän korjaamiseen; iii) toteuttaisi tarvittavat rakenteelliset lisätoimenpiteet sen varmistamiseksi, että alijäämä jää vuonna 2013 edelleen selvästi alle 3 prosenttia suhteessa BKT:hen olevan viitearvon; ja iv) sisällyttäisi riittävät varantosäännöt tuleviin talousarviolakeihin. Samaan aikaan neuvosto korosti, että julkisen talouden sopeuttamistoimien olisi määrä saattaa omalta osaltaan julkisen talouden velkasuhde lasku-uralle ja että sopeuttamistoimia olisi myös tuettava julkisen talouden ohjauskehyksen ehdotetuilla parannuksilla. (6) Unkari toimitti 23 päivänä huhtikuuta 2012 lähentymisohjelmansa vuotuisen tarkistuksen, jossa esitetään julkisen talouden strategia, jolla varmistetaan liiallisen alijäämän kestävä korjaaminen viimeistään vuonna 2012. Viralliset alijäämätavoitteet ja suunnitellut julkisen talouden toimet ovat 13 päivänä maaliskuuta 2013 annetun, SEUT-sopimuksen 126 artiklan 7 kohdan mukaisen neuvoston suosituksen mukaisia. Ohjelmassa vahvistetaan edellinen keskipitkän aikavälin tavoite, joka on 1,5 prosenttia suhteessa BKT:hen ja joka on tarkoitus saavuttaa viimeistään vuonna 2013. Tarkistuksen mukaan julkinen velka pienenee jatkuvasti koko ohjelmakauden ajan ja on 77 prosenttia suhteessa BKT:hen vuonna 2013 ja alle 73 prosenttia suhteessa BKT:hen vuonna 2015. Julkisen talouden ohjausjärjestelmää koskevan uudistuksen osalta viranomaiset ilmoittivat toimittavansa parlamentille tarvittavat muutokset kevään istuntokauden aikana. (7) Julkisesti saatavilla olevien tietojen perusteella komissio katsoi 30 päivänä toukokuuta 2012 antamassaan tiedonannossa[12], että Unkari on toteuttamiensa toimien ansiosta edistynyt riittävästi liiallisen alijäämän korjaamisessa. Erityisesti julkisen talouden alijäämän odotetaan olevan 2,5 prosenttia suhteessa BKT:hen vuonna 2012 ja jäävän selvästi alle 3 prosentin viitearvon suhteessa BKT:hen vuonna 2013 neuvoston maaliskuussa antaman suosituksen mukaisesti. Ottaen erityisesti huomioon Unkarin hallituksen maaliskuun puolivälin jälkeen toimittamat kaikki julkisesti saatavilla olevat tiedot komission yksiköt odottavat alijäämän olevan 2,7 prosenttia suhteessa BKT:hen vuonna 2013. Kun huomioon otetaan BKT:n potentiaaliseen kasvuun tehtyjen tarkistusten vaikutus ja ennakoitu poikkeaminen yleisestä verojoustosta, vuoden 2012 julkisen talouden toimien voidaan katsoa olevan pääpiirteissään vaatimusten mukaisia. Toteen on vielä näytettävä satunnaisten tulojen käyttö ja riittävien varantosääntöjen sisällyttäminen tuleviin talousarvioihin. Kevään 2012 talousennusteen perusteella julkisen velan odotetaan supistuvan 78,5 prosenttiin suhteessa BKT:hen vuonna 2012 ja vielä hieman lisää vuonna 2013. Julkisen talouden ohjauskehyksen parantaminen on edistynyt jonkin verran mutta tärkeiden uudistusten, jotka on tarkoitus hyväksyä ennen parlamentin kevään istuntokauden päättymistä, suunnittelu on vielä kesken. Edellä esitetyn perusteella ja ottaen myös huomioon äskettäin esitetyt odotettua huonommat ensimmäisen vuosineljänneksen kasvutiedot komissio seuraa edelleen tarkasti julkisen talouden kehitystä Unkarissa. (8) Unkari on yleisesti ottaen toteuttanut 13 päivänä maaliskuuta 2012 annetun neuvoston suosituksen mukaiset tarvittavat korjaavat toimet liiallisen alijäämänsä korjaamiseksi neuvoston asettamassa määräajassa. Sen vuoksi olisi kumottava neuvoston täytäntöönpanopäätös 2012/156/EU, jolla keskeytetään osa koheesiorahaston maksusitoumuksista. (9) Jos toteutetut toimet osoittautuvat riittämättömiksi ennen SEUT-sopimuksen 126 artiklan 12 kohdan mukaista liiallisen alijäämän olemassaolosta tehdyn päätöksen kumoamista, neuvosto hyväksyy komission suosituksesta uuden päätöksen SEUT-sopimuksen 126 artiklan 8 kohdan mukaisesti. Se voi komission ehdotuksesta hyväksyä päätöksen koheesiorahaston sitoumusten keskeyttämisestä, ON HYVÄKSYNYT TÄMÄN PÄÄTÖKSEN: 1 artikla Lopetetaan neuvoston täytäntöönpanopäätöksessä 2012/156/EU säädetty koheesiorahaston maksusitoumusten keskeyttäminen Unkarin osalta. 2 artikla Tämä päätös on osoitettu Unkarille. Tehty Brysselissä Neuvoston puolesta Puheenjohtaja [1] EUVL L 78, 17.3.2012, s. 19. [2] EUVL L 66, 6.3.2012, s. 6. [3] Korvaa Euroopan yhteisön perustamissopimuksen 104 artiklan, johon viitataan asetuksen (EY) N:o 1084/2006 4 artiklassa. [4] Korvaa Euroopan yhteisön perustamissopimuksen 104 artiklan 7 kohdan, johon viitataan asetuksen (EY) N:o 1084/2006 4 artiklassa. [5] Korvaa Euroopan yhteisön perustamissopimuksen 104 artiklan 8 kohdan, johon viitataan asetuksen (EY) N:o 1084/2006 4 artiklassa. [6] EUVL L 37, 6.2.2009, s. 5. [7] EUVL L 210, 31.7.2006, s. 79. [8] Korvaa Euroopan yhteisön perustamissopimuksen 104 artiklan, johon viitataan asetuksen (EY) N:o 1084/2006 4 artiklassa. [9] EUVL L 389, 30.12.2004, s. 27. [10] EUVL L 66, 6.3.2012, s. 6. [11] EUVL L 78, 17.3.2012, s. 19. [12] KOM(2012) XXXLINK TO BE INSERTED HERE AFTER THE 30TH OF MAY